Василь Турок-Гетеш

**Васи́ль Ту́рок-Ге́теш** (; *8.&nbsp;януара 1940, Габура, окрес Меджилаборцї, Чехословакия&nbsp;— †7.&nbsp;новембра 2005, Пряшов, Словакия)&nbsp;— русиньскый драматурґ, театралный режисер, педагог і актівіста народной оброды на Пряшівскій Руси.

## Штудии и заместнаня
Турок закінчів середню школу в Братіславі і продовжовав там в навчаню на Універзіті Коменьского, котру закінчів у 1963.&nbsp;році. Веце як дві десятьлітя учів словацькый і російскый языкы, філозофію і естетіку на Україньскій ґімназії в Пряшові. Пізніше учів і на Православній богословскій факулті в Пряшові. Од 1985.&nbsp;року зачав робити драматурґа у втогдышнім Україньскім народнім театрі в Пряшові, в котрім ку кінцю 80-тых років зачав давати до репертоару пєсы в русиньскім языку.

## Народне будительство
По револуції у 1989.&nbsp;році ся став єдным із тых, котры зачали вести русиньске народне возроджіня. Быв першым председом першой пореволучной русиньской орґанізації на Словакії&nbsp;– Русиньска оброда на Словеньску. В тій функції быв в роках 1990–1994 і потім в роках 1996–1999. Він приспів ку тому, же Україньскый народный театер змінив назву на *[[Театер Александра Духновича|Театер Александра Духновіча]]* і змінив свою орьєнтацію на русиньску. Приспів так само ку тому, же зачали выходити першы пореволучны русиньскы новинкы на Словакії під назвов *[[Народны Новинкы]]*, котры выходять доднесь. Бойовав за то, жебы выникло окреме русиньске высыланя на Словеньску про Русинів як в державній телевізії, так і в радію. Свою роль мав і коло заснованя окремого русиньского одділіня коло Пряшівской універзіты в Пряшові, з чого пізніше выникнув Інштітут русиньского языка і културы Пряшівской універзіты.

Як заснователь і першый председа Світового конґресу Русинів акцентовав, жебы Русины Словакії співпрацовали із орґанізаціями іншых народностных меншын Европы. Сам быв заступником выконного выбору орґанізації Мезон де Паі з центром у Франції, котра репрезентує народы без властной державы. У 2001 році ся став лавреатом Премії Стефана Чепы за вызначный вклад до русиньской културы.

Першый світовый конґрес быв скликаный в Міджілабірцях в днях 22–23.&nbsp;марца 1991, а його участниками были Русины з пятьох держав – Словакії, Польщі, Сербії, Україны і Северной Америкы. Двойдньовый конґрес вів Александер Франко. Із вступным рефератом ту выступив втогдышній председа Русиньской оброды і першый председа СРР Василь Турок-Гетеш.

## Робота в театрї
Од зачатку 2000-х років Турок ся вже не анґажовав як функціонарь русиньскых орґанізаціїй, але далше продовжовав в роботі, котра про нього была найважніша&nbsp;– роботі в театрі. Кібы не было ничого іншого, лем його театралной роботы, і то бы значіло про Русинів много. Він знав акторів подля їх натуры, подля того робив і обсаджіня до окремых ролей. Вдяка ньому ся іщі в часі Україньского народного театру, котрый быв конзерватівный, зачало експеріментовати з алтернатівов. Дякуючі ньому до театру приходили режісеры з цілой Словакії і резултатом його роботы было, же о Театрі Александра Духновіча знали дома і за граніцями, же театер діставав вызначны оцініня на театралных фестівалах. О каждій премєрї русинского театру писала цілословацька преса. Міджі вызначных режісерів, котрых до театру Турок притягнув, можеме зараховати Блага Углара ці Мілоша Караска. Вызначным в його роботі было і то, же Турок доказав, же як домашні пєсы, так і світова класіка, ся дасть грати в русиньскім языку, же тот язык є на то способный так, як і вшыткы іншы літературны языкы і публіка то зачала оціньовати і брати наш язык серьйозно. То вшытко зачав робити іщі в часі, коли наш язык не быв кодіфікованым языком. В театрі ся так вычеряли од домашніх і загранічных алетернатівных пєс аж по світову класіку і то вшытко по русиньскы. І театер в тім далше продовжує.

Василь Турок-Гетеш зачав робити іщі в часі, коли русинскый язык не быв кодіфікованым языком. В театрі ся так вычеряли од домашніх і загранічных алетернатівных пєс аж по світову класіку і то вшытко по русиньскы. І театер в тім далше продовжує працьовати завдякы йому.

## Жерела и одказы
* Петро Медвідь: 75 років од народжіня Василя Турока-Гетеша. <small>''Доступно онлайн''</small>
* (ФОТО)
* https://knihovnica.rueportal.eu/biography/turok.html

## Референции

Катеґорія:Драматургы
Катеґорія:Русиньскы народны дїятелї
Катеґорія:Словеньско
Катеґорія:Универзита Коменского в Братиславѣ
Катеґорія:Tеатр Александра Духновіча